Kristiinankaupungin kalastusjaosto

Anton Ragnäs

Lapväärtintie 10

64100 Kristiinankaupunki

040 559 9229

ASIA Päätös kalastuslain 54 §:n mukaisesta kalastuskiellosta

HAKIJA Kristiinankaupungin kalastusjaosto, Kristiinankaupunki

HAKEMUS Kristiinankaupungin kalastusjaosto on lähettänyt 21.12. 2023 hakemuksen Varsinais-Suomen ELY-keskuksen kalatalouspalvelut yksiköltä, että se kieltäisi kalastuslain 7 §:ssä tarkoitetun viehekalastuksen seuraavissa Kristiinankaupungin vesialueella olevissa paikoissa:

1. Källviken (n. 11,4 ha) 15.4.–31.5. vuosina 2024–2034
2. Flybäcken (0,8 ha) 1.1.2024–31.12.2034 välisenä aikana
3. Sävviken (3,2 ha) 1.1.2024–31.12.2034 välisenä aikana
4. Pohjois- ja Kaupunginlahti (72,1 ha) 15.4.–31.5. vuosina 2024–2034. Muuttunut 04.01.2024 tulleella muutosesityksellä.
5. Strandkrogsfjärden (18,8 ha) 15.4.–31.5. vuosina 2024–2034. Muuttunut 04.01.2024 tulleella muutosesityksellä.

Hakija esittää perusteluinaan, että edellä mainitut alueet ovat tärkeitä kalojen kutualueita ja kielloilla turvataan kalavarojen kestävä ja monipuolinen tuotto ja kalojen luontainen elinkierto ja, että alueet ovat linjassa käyttö- ja hoitosuunnitelman kanssa.

VÄLITOIMENPITEET Hakemus on ollut nähtävänä Varsinais-Suomen ELY-keskuksen verkkosivuilla 28.12.2023–27.01.2024 ja Kristiinankaupungin ilmoitustaululla edellä mainitun ajan. Hakemukseen liittyen ei tullut muistutuksia tai lausuntoja.

04.01.2024 päivätyllä täydennyshakemuksella aiemmin haettua kieltoaikaa 01.01.2024-31.12.2034 esitettiin muutettavaksi Strandkroksfjärdenillä ja Norr- ja Stadsfjärdenillä voimassaolevaksi 15.04-31.05. vuosina 2024-2034.

 Hakemukseen liittyen selvitetty myös, että haetuilla rauhoitusalueilla on vesialueomistajien oma verkkokalastus kielletty.

PÄÄTÖS Varsinais-Suomen ELY-keskuksen kalatalouspalvelut-yksikkö kieltää kalastuslain 54 §:n nojalla kalastuslain 7 §:ssä tarkoitetun viehekalastuksen hakemuksen mukaisilla alueilla (kts. karttaliite):

1. Källviken (n. 11,4 ha) 15.4.–31.5 vuosina 2024–2028
2. Flybäcken (0,8 ha), 1.1.2024–31.12.2028 välisenä aikana
3. Sävviken (3,2 ha) 1.1.2024–31.12.2028 välisenä aikana
4. Pohjois- ja Kaupunginlahti (72,1 ha) 15.4–31.5. vuosina 2024–2028
5. Strandkrogsfjärden (18,8 ha) 15.4.–31.5. vuosina 2024–2028

PÄÄTÖSEHDOT **Kieltoalueilla tulee olla vastaavilla kieltoajoilla myös vesialueomistajien oma kalastus esim. verkkokalastus kielletty.**

Tämä päätös voidaan kalatalousyksikön harkinnasta kumota, mikäli kalastusoikeuden haltija sitä pyytää, kalastuskiellon hakija ei ole kalastusoikeuden haltija, hakemuksen perusteena olevat tiedot tai selvitykset osoittautuvat virheellisiksi, kieltoalue menettää merkityksensä virkistyskalastusalueena tai jos edellä mainittuja ehtoja ei noudateta.

PERUSTELUT Kalastuslain 54 §:n mukaan rajoitukset tai kiellot eivät saa heikentää mahdollisuutta hyödyntää yleiskalastusoikeuksia enempää kuin on välttämätöntä rajoituksen tai kiellon tavoitteen toteuttamiseksi.

Pohjanmaan rannikon pienvesikartoituksen mukaan alueet ovat tärkeitä kalojen lisääntymisalueita ja kalastuskiellot turvaavat kalaresurssien kestävän ja monipuolisen tuoton ja kalojen luonnollisen elinkierron.

Haetut kalastuskiellot ovat tarpeen osittain hiipuneiden kalakantojen turvaamiseksi ja haetut alueet ovat pääosin linjassa käyttö- ja hoitosuunnitelman kanssa.

Ahvenen ja kuhan lisääntymiselle hyvin soveltuvia alueita löytyy alueen suojaisista ja rehevistä jokisuistoista, matalista merenlahdista, sekä fladoista. Molempien lajien kohdalla ensimmäisen kasvukesän sääolosuhteilla on suuri vaikutus syntyneen vuosiluokan vahvuuteen ja kantojen runsauteen (Lehtonen ym. 2018, Ruuhijärvi ym. 2018). Kristiinankaupungin-Isojoen merialueen kaupalliset ahven- ja kuhasaaliit ovat laskeneet 2010-luvun aikana (KHS:n Kuva 17). Etenkin ahvensaaliiden kohdalla lasku on ollut huomattavaa. Tämä voi viitata kantojen vähenemiseen vaikkakin samaan aikaan myös pyynnin määrä on laskenut huomattavasti (KHS:n Kuva 16). Ahvenen kohdalla yksikkösaaliiden lasku kuitenkin tukee näkemystä, että ahvenkannat alueella ovat mahdollisesti taantuneet (KHS:n Kuva 19).

Kalatalousyksikkö suosittaa hakijaa merkitsemään kieltoalueet säänkestävästi maastoon.

OIKEUSOHJEET Kalastuslain 54 §, 7§

KÄSITTELYMAKSU 110 € käsittelymaksu. Valtioneuvoston asetus elinkeino-, liikenne- ja ympäristökeskusten maksullisista suoritteista vuonna 2023 (1357/2022)

MUUTOKSENHAKU Muutosta tähän päätökseen voi hakea valittamalla tai maksun osalta oikaisuvaatimuksella.

 Johtava kalatalousasiantuntija Mikko Koivurinta

 Kalastusmestari Kyösti Nousiainen

LIITTEET Kartta

 Valitusosoitus ja oikaisuvaatimusosoitus

JAKELU Päätös hakijalle

Päätösjäljennös maksuitta:

Kristiinankaupungin ilmoitustaulunhoitaja